Joele 3 | Beibele Inthaneteng | Phetolelo ya Lefase le Lefsa
3 “Tsebang gore mehleng yeo le nakong yeo+ ya ge ke tlo bušetša mathopša a Juda le a Jerusalema morago,+ 2 ke tlo ba ka kgobokanya ditšhaba+ ka moka ka di theošetša moeding wa Jehoshafate;+ ke tlo di ahlolela gona moo ka baka la batho ba ka le bohwa bja ka Isiraele,+ yeo ba e gašantšego ditšhabeng; ba arolelana naga ya ka.+ 3 Ba direla batho ba ka matengwa;+ ba ananya ngwana wa mošemane ka mogweba-ka-mmele,+ ngwana wa ngwanenyana ba mo rekiša ka beine e le gore ba nwe. 4 “Le gona, le na le taba mang le nna, lena Tiro le Sidone+ le ba dilete ka moka tša Filisita?+ Na ke tsela yeo le itefeletšago go nna ka yona? Ge e ba le ntira ka tsela ye, ke tlo bušetša seo ka bjako le ka go akgofa dihlogong tša lena.+ 5 Gobane le tšere silifera ya ka le gauta+ ya ka gomme le išitše dilo tša ka tše dibotse ka ditempeleng tša lena;+ 6 bana ba Juda le bana ba Jerusalema le ba rekišeditše+ bana ba Bagerika,+ e le gore le ba iše kgole le selete sa gabo bona;+ 7 bjale ke ba tsošetša gore ba tle ba etšwa lefelong leo le ba rekišeditšego+ go lona gomme ke tlo bušetša ditiro tša lena dihlogong tša lena.+ 8 Ke tla gafela* barwa ba lena le barwedi ba lena diatleng tša barwa ba Juda,+ bona ba tlo ba gafela batho ba Sheba,+ e lego setšhaba seo se lego kgole kudu;+ gobane ke nna Jehofa yo a boletšego. 9 “Goeletšang gare ga ditšhaba+ le re: ‘Itokišetšeng* ntwa! Tsošang banna ba matla!+ A ba batameleng! A bahlabani ka moka ba rotogeng!+ 10 Megoma ya lena e direng ditšhoša gomme disekela+ tša lena le di dire marumo. Ge e le yo a fokolago anke a re: “Ke nna senatla.”+ 11 Etlang le thuše, lena ditšhaba ka moka tša kgauswi,+ ikgobokanyeng.’”+ Wena Jehofa, fološetša madira a gago lefelong leo.+ 12 “Anke ditšhaba di tsoge di rotogele moeding wa Jehoshafate;+ gobane ke tla dula moo go ahlola ditšhaba ka moka tša kgauswi.+ 13 “Tsenyang sekela+ gobane puno e budule.+ Theogang gobane segatelo sa morara se tletše.+ Digatelo di a falala; gobane bobe bja bona bo atile.+ 14 Mašabašaba a moeding wa kahlolo,+ gobane letšatši la Jehofa le batametše moeding wa kahlolo.+ 15 Letšatši le kgwedi di tla swifala, le dinaledi di ka se phadime.+ 16 Jehofa o tla rora a le Tsione, o tla ntšha lentšu la gagwe a le Jerusalema.+ Ke moka legodimo le lefase di tla šišinyega;+ eupša Jehofa o tla ba setšhabelo sa batho ba gagwe+ le sebo sa bana ba Isiraele.+ 17 Le tla tseba gore ke nna Jehofa Modimo wa lena,+ yo a dulago Tsione thabeng ya ka e kgethwa.+ Jerusalema e tla ba lefelo le lekgethwa;+ ge e le bašele ba ka se sa hlwa ba phatša go yona.+ 18 “Mehleng yeo dithaba di tla rotha beine e bose,+ meboto yona e tla ela maswi, ge e le melapo ka moka ya Juda e tla ela meetse. Mothopo wa meetse o tla tšwa ntlong ya Jehofa,+ o tla nošetša moedi wa mafula wa Sithime.*+ 19 Ge e le Egipita e tla ba lešope;+ Edomo yona e tla ba lešoka la mašope+ ka baka la bošoro bjo ba bo dirilego bana ba Juda, ka go tšholla madi a se nago molato nageng ya bona.+ 20 Eupša ge e le Juda go tla dulwa go yona go iša mehleng ya neng le neng+ gomme Jerusalema go tla dulwa go yona go iša melokong e sa felego.+ 21 Madi a bona ao ke bego ke a lebelela e le a nago le molato ke tla a lebelela e le a se nago molato;+ Jehofa o tla be a dula Tsione.”+
^ Phetolelo ya lentšu ka lentšu e re, “rekiša.”
^ Phetolelo ya lentšu ka lentšu e re, “meduhlare.”